Forslag til RÅDETS FORORDNING om vedtagelse af autonome foranstaltninger for så vidt angår indførsel af fisk og fiskerivarer med oprindelse i Republikken Ungarn

(forelagt af Kommissionen)

BEGRUNDELSE

Den 29. maj 2000 bemyndigede Rådet Kommissionen til at føre forhandlinger på Fællesskabets vegne med Republikken Ungarn om en liberalisering af samhandelen med fisk og fiskerivarer.

Der blev ført forhandlinger den 13. oktober 2000 og den 14. december 2000. De to parter enedes om en model for enkle, gradvise og gensidige toldindrømmelser, hvis detaljer findes i det godkendte protokollat, som hver delegationsleder har undertegnet. De vigtigste forpligtelser, som Fællesskabet har påtaget sig som resultat af forhandlingerne, er følgende:

Fællesskabet skal på aftalens ikrafttrædelsesdato nedsætte toldsatserne for alle fisk og fiskerivarer med 50%. I det efterfølgende år nedsættes toldsatserne med yderligere 25%. To år efter aftalens ikrafttræden ophæver Fællesskabet tolden for alle fisk og fiskerivarer.

Der skal føjes en protokol med de nye handelsordninger for fisk og fiskerivarer til Europaaftalen mellem Fællesskabet og Republikken Ungarn. Indtil afslutningen af de interne procedurer, der er påkrævet, for at tillægsprotokollen kan træde i kraft, foreslås det, at Fællesskabet ved en rådsforordning vedtager autonome foranstaltninger, således at indrømmelserne til Ungarn allerede kan bringes i anvendelse fra den 1. januar 2002. Det er hensigtsmæssigt, at aftalen gennemføres hurtigt, således at den gradvise liberalisering af handelen med fisk og fiskerivarer kan iværksættes og der sendes et positivt politisk signal til Ungarn i forbindelse med tiltrædelsesprocessen.

Vedtagelsen af de foreslåede autonome foranstaltninger vil fremskynde den effektive startdato for den gradvise liberalisering af handelen med fisk og fiskerivarer mellem Fællesskabet og Republikken Ungarn. Derfor er det nødvendigt at sikre, at der tages hensyn til denne omstændighed, når den nye tillægsprotokol til Europaaftalen træder i kraft. Med henblik herpå vil Kommissionen foreslå, at der indgås en aftale i form af en uddybende brevveksling med Ungarn.

På baggrund af ovenstående anmodes Rådet om at vedtage vedlagte forordning om gennemførelse på autonomt grundlag af de indrømmelser, der er aftalt mellem Fællesskabet og Ungarn.

2002/0010 (ACC)

Forslag til RÅDETS FORORDNING om vedtagelse af autonome foranstaltninger for så vidt angår indførsel af fisk og fiskerivarer med oprindelse i Republikken Ungarn

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Ungarn på den anden side blev undertegnet i Bruxelles den 16. december 1991 og trådte i kraft den 1. februar 1994 [1].

[1] EFT L 347 af 31.12.1993.

(2) I overensstemmelse med Rådets direktiver af 29. maj 2000 blev forhandlingerne med Ungarn om en ny tillægsprotokol til Europaaftalen afsluttet den 14. december 2000.

(3) Den nye tillægsprotokol, der er baseret på Europaaftalens artikel 20, stk. 5, og artikel 23, indeholder bestemmelser om indrømmelser for fisk og fiskerivarer.

(4) En væsentlig del af resultaterne af forhandlingerne om indgåelsen af en ny tillægsprotokol til Europaaftalen med Ungarn er, at aftalen gennemføres hurtigt.

(5) Ungarn træffer autonomt alle relevante lovgivningsmæssige foranstaltninger med henblik på gensidigt og samtidigt at gennemføre de indrømmelser til Fællesskabet, der er fastlagt i tillægsprotokollen.

(6) Derfor er det hensigtsmæssigt for Fællesskabet at vedtage autonome foranstaltninger for at indføre de indrømmelser, der er fastlagt i den nye tillægsprotokol til Europaaftalen -

UDSTEDT FØLGENDE FORORDNING:

Artikel 1

1. Ordningerne for indførsel i Fællesskabet af fisk og fiskerivarer med oprindelse i Republikken Ungarn, som fastsat i artikel 2 nedenfor, medfører ændringer af Europaaftalen med Republikken Ungarn.

2. Fra ikrafttrædelsesdatoen for den nye tillægsprotokol til Europaaftalen med Ungarn skal de deri fastlagte indrømmelser anvendes gensidigt under hensyntagen til de gennemførelsesbestemmelser, de to parter forudgående har vedtaget. Tillægsprotokollens bestemmelser vil derfor fra den dato, den træder i kraft, erstatte og træde i stedet for i de relevante bestemmelser i denne forordning.

Artikel 2

Fra den 1. januar 2002 nedsætter Fællesskabet toldsatserne for alle fisk og fiskerivarer som defineret i artikel 1 i Rådets forordning (EF) nr. 104/2000 [2] med 50%.

[2] EFT L 17 af 21.1.2000, s. 22.

Fra den 1. januar 2003 nedsætter Fællesskabet de toldsatser, der var gældende på det tidspunkt, hvor denne forordning blev bragt i anvendelse, med yderligere 25%.

Fra den 1. januar 2004 ophæver Fællesskabet tolden på alle fisk og fiskerivarer.

Artikel 3

De i artikel 2 nævnte nedsættelser beregnes efter almindelige matematiske principper.

Navnlig gælder følgende bestemmelser:

a) alle tal med decimaler på 50 og derunder rundes ned til nærmeste hele tal

b) alle tal med decimaler på over 50 rundes op til nærmeste hele tal

c) alle toldsatser på under 2% automatisk fastsættes til 0%.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den finder anvendelse fra den 1. januar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, [...]

På Rådets vegne

Formand

FINANSIERINGSOVERSIGT

1. Foranstaltningens betegnelse

Forslag til vedtagelse af autonome foranstaltninger til fremskyndelse af anvendelsen af bestemmelserne i en tillægsprotokol til Europaaftalen med Ungarn om handelsordningerne for fisk og fiskerivarer. Der er opnået enighed om gensidige indrømmelser, som vil blive implementeret over en periode på tre år og i sidste ende føre til fuldstændig liberalisering af handelen med de pågældende varer.

2. Budgetpost

Kapitel 12, artikel 120

3. Retsgrundlag

Artikel 133 i traktaten om oprettelse af Det Europæiske Fællesskab.

4. Beskrivelse af foranstaltningen

4.1 Foranstaltningens generelle formål

Fuldstændig liberalisering af handelen med fisk og fiskerivarer som forberedelse til Ungarns tiltrædelse af Det Europæiske Fællesskab.

5. Klassifikation af udgifterne/indtægterne

5.1 Indtægtstype

Importafgifter

6. Udgifternes/indtægternes art

- Den foreslåede foranstaltning medfører en nedsættelse af importtolden på fisk og fiskerivarer med oprindelse i Ungarn.

- Foranstaltningen vil dog også medføre en reduktion af de importafgifter, EF's erhvervsdrivende betaler ved eksport af fiskerivarer til Ungarn.

7. Finansielle virkninger

7.1 Metode for omkostningsberegning (forhold mellem enhedsomkostninger og samlede omkostninger)

Omkostningerne ved foranstaltningen er baseret på handelen i 1998, 1999 og 2000. På grund af handelens uforudsigelige omfang og de varierende toldsatser på de pågældende varer er der benyttet en anslået gennemsnitlig toldsats på 12% til at beregne den i 1998, 1999 og 2000 opkrævede told. Den opkrævede told i 1999 viser en stigning på næsten 4% i forhold til 1998; tolden i 2000 viser et fald på næsten 30% i forhold til 1999. Der er ikke anvendt nogen stigning i den opkrævede told til beregning af den anslåede fremtidige told. Den anslåede told er nedsat med 50% for år 1 og endnu 25% for år 2.

Da ordningerne forventes at træde i kraft den 1. januar 2002, vedrører de anslåede omkostninger i 2002 år 1, mens 2003 er år 2 og 2004 er år 3.

7.2 Omkostningernes fordeling på foranstaltningens elementer

Forpligtelsesbevillinger i mio. EUR (løbende priser)

>TABELPOSITION>